**ELŐTERJESZTÉS**

**Szombathely Megyei Jogú Város Közgyűlésének**

**2022. december 8-i ülésére**

**Javaslat közösségi közlekedést érintő döntések meghozatalára**

**I.**

A BLAGUSS Agora Hungary Kft. jelezte, hogy a 94/2022. (III. 10.) Korm. rendelet hatályba lépésétől (a veszélyhelyzettel összefüggő egyes szabályozási kérdésekről szóló 2021. évi CXXX. törvény eltérő alkalmazásáról) – 2022. március 10-én 22:00 órától – nem jogosult hatósági áron üzemanyag vásárlására. A rendkívüli üzemanyagár emelkedésre tekintettel a Közgyűlés a 238/2022. (VI.27.) Kgy. számú határozatában a 2023. január hónapban esedékes ellentételezési díj 60 %-os mértékű, 60 M Ft összegű átütemezéséről döntött.

A BLAGUSS Agora Hungary Kft. az üzemanyagár drasztikus mértékű, előre nem látható megváltozása miatt kezdeményezi ezen összeg rendkívüli ellentételezésként történő biztosítását 2022. évben, valamint további 40 M Ft üzemanyagkompenzáció biztosítását.

Fentiek miatt azzal a javaslattal élek a Tisztelt Közgyűlés felé, hogy a 238/2022. (VI.27.) Kgy. számú határozatával biztosított 60 M Ft-ot végleges ellentételezésként fogadja el a testület, további 40 M Ft átütemezésére pedig kerüljön sor 2022. december 15. napjáig azzal, hogy ezen összeg tekintetében a végleges döntést a társaság 2022. évi beszámolója alapján hozza meg a Közgyűlés.

**II.**

A herényi és kámoni városrészen lakók 101 fő aláírásával ellátott megkeresést juttattak el Szombathely Megyei Jogú Város Önkormányzatának 1. sz. evk. önkormányzati képviselőjéhez a városrészeken közlekedő 12-es és 21-es járatok menetrendjének módosítására. A bejelentés szerint a városrészeken a reggeli buszjáratokon a 07:02-kor induló busz nagyon korai és zsúfolásig telített, szinte nem lehet felférni, a 07:32-kor induló járat folyamatos késéssel közlekedik. A gyerekeknek 7:45-re kellene a városrészen kívüli általános és középiskolába érniük. A 07:02-es busszal nagyon korán beérnek a gyerekek, annyira, hogy néhol külön ügyeletet kell kérni emiatt.

A BLAGUSS Agora Hungary Kft. a felmerült probléma kezelésére elkészítette szakmai javaslatát. A Herény városrészen 2013-2021. között a reggeli időszakban 20-25 perces követési idővel közlekedtek az 1C járatok. 2022. január 1-től az ütemes menetrend előnyeit szem előtt tartva, továbbá mérések eredményei alapján, 30 perces sűrűségű ütemes menetrend került bevezetésre a városrészen. A reggeli iskolába tartó utasforgalom ugyanakkor kiemelkedő a napi forgalomlefolyásban, így a Herény, Béke tér végállomásról 7:02-kor és 7:32-kor induló járatok nagy kihasználtsággal, esetenként zsúfoltan és a közúti forgalom okozta késéssel közlekednek. Az utas-igényeknek eleget téve az iskolai előadási napokon, 7:17-kor Herény, Béke tér - Vasútállomás viszonylatban új 12-es járat bevezetése javasolt, ezzel igazodva a jelenlegi ütemes menetrendhez. A módosításnak köszönhetően a zsúfoltság várhatóan csökken és a kérelemben foglalt eljutási probléma megoldódik. A járat közlekedtetése egy napon 4,8 km-t jelent, ami éves szinten 902,4 km hasznos teljesítménynövekedéssel, 564.000,- Ft többletköltséggel jár.

Fentiek alapján javaslom a Herény, Béke tér - Vasútállomás viszonylatban közlekedő 12-es járaton az iskolai előadási napokon, új 7:17-kor induló járat bevezetését.

**III.**

A közösségi közlekedéshez való hozzáférés egyszerűsítése, a díjtermékek kínálatának bővítése érdekében a BLAGUSS Agora Hungary Kft. javaslatot tett időalapú jegy és 30 napos bérlet 2023. január 1. napjától történő bevezetésére.

Az időalapú jegyek szolgáltatói gyakorlata eltér az érvényességi időtartam, az árazás és az értékesítési csatorna tekintetében is. Az időlapú jegy fő előnye az átszállások megkönnyítése, azonban nem célja az összes alkalmi (vonaljegyes) utazás kiváltása. Szombathelyen 30 perces időalapú e-jegy bevezetését javasolja, mely jeggyel 30 percen belül az utolsó utazás megkezdése lehetséges, ugyanakkor 30 percen belül az átszállások száma korlátlan, továbbá az utolsó járművel az utazás 30 percen túl is folytatható, ha a felszállás az időalapú jegy 30 perces érvénytartamán belül történt. A 30 perces időalapú jeggyel a jelenlegi menetrendben biztosított átszállások túlnyomó része megvalósítható.

A 30 napos bérlet tetszőleges kezdőnappal megvásárolható, hasonlóan a Szombathelyen már elérhető hetibérlethez. A 30 napos bérletek ára az általános havibérlet árával (6290,- Ft), illetve a tanuló havibérlet árával (1990 Ft) megegyező. A 30 napos bérlet értékesítése kizárólag a mobiljegy-applikációkon keresztül történik, mely csatornán az utasok bármely időpontban, bármely helyszínen hozzáférnek az újonnan bevezetett díjtermékhez.

Mindezek mellett a díjszabás (1. melléklet) jelenleg meglévő termékeiben változtatásra nem kerül sor, az új díjtermékek az eddigieken felül jelennek meg a kínálatban.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2022. november 30.**

**/: Dr. Nemény András :/**

**I.**

**HATÁROZATI JAVASLAT**

**….…./2022. (XII. 8.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, a BLAGUSS Agora Hungary Kft. által az üzemanyagár emelkedés tárgyában benyújtott megkeresésére az alábbi döntéseket hozza:

1. A Közgyűlés úgy dönt, hogy a 238/2022. (VI.27.) Kgy. számú határozatával biztosított 60.000.000,- Ft mértékű összeg 2022. évre elszámolt, végleges ellentételezésként kerüljön a BLAGUSS Agora Hungary Kft. részére elismerésre.
2. A Közgyűlés elhatározza, hogy a BLAGUSS Agora Hungary Kft. beadványa alapján a 2023. évben esedékes ellentételezési díj terhére 40 M Ft átütemezésére kerüljön sor 2022. december 15-i határnappal.
3. A Közgyűlés felkéri a polgármestert, hogy a 40.000.000,- Ft átutalásáról gondoskodjon a BLAGUSS Agora Hungary Kft. részére.

**Felelősök:** Dr. Nemény András, polgármester

Dr. Horváth Attila, alpolgármester

Horváth Soma, alpolgármester

Dr. Károlyi Ákos, jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője

Stéger Gábor, a Közgazdasági és Adó Osztály vezetője.)

**Határidő:** 1. pont: azonnal

2-3. pont: 2022. december 15.

**II.**

**HATÁROZATI JAVASLAT**

**….…./2022. (XII. 8.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, és a BLAGUSS Agora Hungary Kft. által javasolt menetrend módosítás alapján az alábbi döntéseket hozza:

1. A Közgyűlés az előterjesztésben szereplő menetrend módosítási javaslatot – 2023. január 9. napjával történő üzemkezdettől – elfogadja.
2. A Közgyűlés felkéri a BLAGUSS Agora Hungary Kft-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
3. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosításához szükséges intézkedések megtételére.

Felelős: Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

Határidő: 1. pont: azonnal

2-3. pont: 2023. január 1.

**III.**

**HATÁROZATI JAVASLAT**

**….…./2022. (XII. 8.) Kgy. számú határozat**

A Közgyűlés a „Javaslat a helyi közösségi közlekedéssel összefüggő döntések meghozatalára” című előterjesztést megtárgyalta, és a BLAGUSS Agora Hungary Kft. által javasolt jegyrendszer átalakítás alapján az alábbi döntéseket hozza:

1. A Közgyűlés a 460/2012. (XI.29.) Kgy. sz. határozattal elfogadott helyi közösségi közlekedés jegyrendszer helyett az előterjesztés 1. mellékletében foglalt jegyrendszer alkalmazását 2023. január 1. napjával történő üzemkezdettől elfogadja.
2. A Közgyűlés felkéri a BLAGUSS Agora Hungary Kft-t, hogy a helyi közösségi közlekedés 2023. évi vonaljegy és bérletjegy díjainak, valamint annak alkalmazási feltételeinek közzétételéről a személyszállítási szolgáltatásokról szóló 2012. évi XLI. törvényben foglaltaknak megfelelően gondoskodjon.
3. A Közgyűlés felkéri a BLAGUSS Agora Hungary Kft-t, hogy a menetrend módosítással kapcsolatos – Közszolgáltatási Szerződésben vállalt és meghatározott – feladatairól gondoskodjon.
4. A Közgyűlés felhatalmazza a Polgármestert a Közszolgáltatási Szerződés jelen határozatnak megfelelő módosításához szükséges intézkedések megtételére.

Felelős: Dr. Nemény András, polgármester

Horváth Soma, alpolgármester

Dr. Károlyi Ákos jegyző

(a végrehajtás előkészítéséért:

Kalmár Ervin, a Városüzemeltetési Osztály vezetője)

Határidő: 1. pont: azonnal

2-3. pont: folyamatos

4. pont: 2022. december 31.